Document ID: 32002R0263

Κανονισμός (ΕΚ) αριθ. 263/2002 της Επιτροπής
της 13ης Φεβρουαρίου 2002
για την τροποποίηση του κανονισμού (ΕΚ) αριθ. 2550/2001 που περιλαμβάνει λεπτομερείς κανόνες για την εφαρμογή του κανονισμού (ΕΚ) αριθ. 2529/2001 του Συμβουλίου σχετικά με την κοινή οργάνωση της αγοράς στον τομέα του αιγείου και του προβείου κρέατος όσον αφορά τα καθεστώτα πριμοδότησης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ(1), και ιδίως το άρθρο 9,
τον κανονισμό (ΕΚ) αριθ. 2529/2001 του Συμβουλίου, της 19ης Δεκεμβρίου 2001, σχετικά με την κοινή οργάνωση της αγοράς στον τομέα του αιγείου και του προβείου κρέατος(2), και ιδίως το άρθρο 4 παράγραφος 6, το άρθρο 5 παράγραφος 4 και το άρθρο 11 παράγραφος 3,
Εκτιμώντας τα ακόλουθα:
(1) Ο κανονισμός (ΕΚ) αριθ. 2550/2001 της Επιτροπής(3), θεσπίζει λεπτομερείς κανόνες για την εφαρμογή του κανονισμού (ΕΚ) αριθ. 2529/2001 σχετικά με την κοινή οργάνωση της αγοράς στον τομέα του αιγείου και του προβείου κρέατος όσον αφορά τα καθεστώτα πριμοδότησης αλλά δεν καθορίζει τον τρόπο μετατροπής των πριμοδοτήσεων και πληρωμών στο εθνικό νόμισμα κάθε κράτους μέλους που δεν έχει υιοθετήσει το ευρώ. Για το λόγο αυτό, θα πρέπει να καθοριστεί η μέθοδος μετατροπής στα εθνικά νομίσματα, και ιδίως το γενεσιουργό αίτιο και η εφαρμοζόμενη ισοτιμία.
(2) Όσον αφορά το γενεσιουργό αίτιο, για την εφαρμογή των κριτηρίων που προβλέπονται στο άρθρο 3 παράγραφος 2 του κανονισμού (ΕΚ) αριθ. 2799/98, θα πρέπει να καθοριστεί ως η πρώτη ημέρα του ημερολογιακού έτους για το οποίο καταβάλλεται η πριμοδότηση. Όσον αφορά την ισοτιμία που πρέπει να εφαρμοστεί, ο κανονισμός (ΕΚ) αριθ. 2808/98 της Επιτροπής(4), όπως τροποποιήθηκε τελευταία από τον κανονισμό (ΕΚ) αριθ. 2452/2000(5), θεσπίζει λεπτομερείς κανόνες εφαρμογής του γεωργονομισματικού συστήματος του ευρώ στη γεωργία. Το άρθρο 1 του κανονισμού αυτού αναφέρει ότι η ισοτιμία που πρέπει να χρησιμοποιείται είναι η τελευταία ισοτιμία που έχει καθοριστεί από την Ευρωπαϊκή Κεντρική Τράπεζα (ΕΚΤ) πριν από το γενεσιουργό αίτιο.
(3) Ωστόσο, για το σκοπό της επίτευξης των στόχων της κοινής οργάνωσης της αγοράς στον τομέα του προβείου και αιγείου κρέατος, η ισοτιμία που εφαρμόζεται κατά την ημερομηνία του γενεσιουργού αιτίου πρέπει να καθορίζεται κατά τρόπο που να διασφαλίζει καταρχήν ότι οι ενισχύσεις, πριμοδοτήσεις και ποσά του είδους αυτού δεν υφίστανται απότομες διακυμάνσεις κατά τη μετατροπή στο εθνικό νόμισμα λόγω της ισοτιμίας μία μόνον ημέρας. Για το σκοπό αυτό, η χρησιμοποίηση ενός μέσου όρου ο οποίος υπολογίζεται pro rata temporis των ισοτιμιών που εφαρμόζονται στη διάρκεια του μηνός που προηγείται της ημερομηνίας του γενεσιουργού αιτίου, φαίνεται η ενδεικνυόμενη λύση.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προβάτων και αιγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το ακόλουθο άρθρο προστίθεται στον κανονισμό (ΕΚ) αριθ. 2550/2001: "ΚΕΦΑΛΑΙΟ IIIα
ΓΕΝΙΚΕΣ ΔΙΑΤΑΞΕΙΣ
Άρθρο 18α
Μετατροπή στο εθνικό νόμισμα
Το γενεσιουργό αίτιο για την ισοτιμία που εφαρμόζεται στο ποσό των πριμοδοτήσεων και των πληρωμών που αναφέρονται στα άρθρα 4, 5 και 11 του κανονισμού (ΕΚ) αριθ. 2529/2001 είναι η έναρξη του ημερολογιακού έτους για το οποίο χορηγείται η πριμοδότηση ή διενεργείται η πληρωμή.
Η ισοτιμία που πρέπει να χρησιμοποιείται είναι ο μέσος όρος των ισοτιμιών που εφαρμόζονται κατά τη διάρκεια του μηνός Δεκεμβρίου που προηγείται της ημερομηνίας του γενεσιουργού αιτίου, υπολογιζόμενος pro rata temporis. Η ισοτιμία αυτή καθορίζεται από την Επιτροπή κατά τη διάρκεια του μηνός που έπεται της ημερομηνίας του γενεσιουργού αιτίου."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Φεβρουαρίου 2002.

Labels: 17
5
6